NARIADENIE KOMISIE (ES) č. 2010/2004
z 24. novembra 2004,
ktorým sa určuje redukčný koeficient, ktorý sa má aplikovať v rámci tarifnej subkvóty II na mäkkú pšenicu, inú ako vysokej kvality, uvedený v nariadení (ES) č. 2375/2002
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1784/2003 zo dňa 29. septembra 2003 o spoločnej organizácii trhu s obilninami (1),
so zreteľom na nariadenie Komisie (ES) č. 2375/2002 zo dňa 27. decembra 2002, týkajúce sa otvorenia a spôsobu hospodárenia s tarifnými kvótami spoločenstva na mäkkú pšenicu, inú ako vysokej kvality, pochádzajúcu z tretích krajín, a odchýlkou od nariadenia Rady (EHS) č. 1766/92 (2), a najmä na jeho článok 5 ods. 3,
keďže:
(1)
Nariadenie (ES) č. 2375/2002 otvorilo ročnú tarifnú kvótu na 2 981 600 ton mäkkej pšenice, inej ako vysokej kvality. Táto kvóta je rozdelená na tri subkvóty.
(2)
Článok 3 ods. 1 nariadenia (ES) č. 2375/2002 určil objem subkvóty II na 38 000 ton na obdobie od 1. januára 2004 do 31. decembra 2004.
(3)
Objemy požadované dňa 22. novembra 2004 v súlade s článkom 5 ods. 1 nariadenia (ES) č. 2375/2002 prekračujú objemy, ktoré sú k dispozícii. Je preto vhodné stanoviť, do akej miery môžu byť licencie vydané s tým, že sa určí redukčný koeficient, ktorý treba aplikovať na požadované objemy,
PRIJALA TOTO NARIADENIE:
Článok 1
Každej žiadosti o dovoznú licenciu na subkvótu II na mäkkú pšenicu, inú ako vysokej kvality, podanej a odovzdanej Komisii dňa 22. novembra 2004 v súlade s článkom 5 ods. 1 a 2 nariadenia (ES) č. 2375/2002, sa vyhovie do výšky 16,1214 % požadovaných objemov.
Článok 2
Toto nariadenie nadobúda účinnosť dňa 25. novembra 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli dňa 24. novembra 2004